b'\n_START_ARTICLE_\nAgust\xc3\xadn Mu\xc3\xb1oz Grandes\n_START_SECTION_\nJoventut\n_START_PARAGRAPH_\nNeix al aleshores poble madrileny de Carabanchel. \xc3\x89s fill d\'una fam\xc3\xadlia humil. Despr\xc3\xa9s de cursar estudis de batxillerat, amb 14 anys va ingressar a l\'Acad\xc3\xa8mia d\'Infanteria de Toledo. Despr\xc3\xa9s de la Guerra del Marroc, on va destacar organitzant cossos ind\xc3\xadgenes al servei de l\'Ex\xc3\xa8rcit espanyol, va passar a la pen\xc3\xadnsula on va ser l\'encarregat de l\'organitzaci\xc3\xb3 del cos de Gu\xc3\xa0rdies d\'Assalt.\n_START_SECTION_\nGuerra Civil\n_START_PARAGRAPH_\nL\'esclat de la Guerra Civil Espanyola va sorprendre Mu\xc3\xb1oz Grandes a Madrid. Va aconseguir arribar a la zona controlada pels colpistes del 18 de juliol, despr\xc3\xa9s de passar per un hospital i una delegaci\xc3\xb3 diplom\xc3\xa0tica estrangera._NEWLINE_Una vegada arribat a la zona "nacional" es va incorporar a la IV Brigada de Navarra on va participar en la conquesta de la zona nord, amb el grau de tinent coronel. Un cop liquidat aquest front va passar, ja com a coronel i m\xc3\xa9s tard com a general, al front d\'Arag\xc3\xb3, al capdavant d\'una divisi\xc3\xb3 del cos de l\'ex\xc3\xa8rcit marroqu\xc3\xad i del cos d\'Urgell. Amb aquest darrer cos va participar en l\'ofensiva de Catalunya, iniciada pels volts del Nadal de 1938. Va arribar als Pirineus, on es va quedar fins a la finalitzaci\xc3\xb3 de la guerra, el primer dia d\'abril de 1939. Una de les an\xc3\xa8cdotes que s\'expliquen de la campanya de Mu\xc3\xb1oz Grandes al Pirineu catal\xc3\xa0, es va donar quan va arribar a la frontera amb Andorra i la policia fronterera d\'aquest pa\xc3\xads va sortir de les seves oficines a saludar-lo.\n_START_SECTION_\nMinistre del Govern el 1939\n_START_PARAGRAPH_\nVa ser nomenat ministre secretari general del Movimiento Nacional, el 9 d\'agost de 1939. Va cessar en aquest c\xc3\xa0rrec uns mesos m\xc3\xa9s tard per a desenvolupar la tasca de governador militar del Camp de Gibraltar.\n_START_SECTION_\nLa Divisi\xc3\xb3 Blava\n_START_PARAGRAPH_\nEl mes de juliol de 1941 va ser nomenat comandant en cap de la divisi\xc3\xb3 espanyola de voluntaris, m\xc3\xa9s coneguda com a Divisi\xc3\xb3n Azul. Aquesta divisi\xc3\xb3, formada b\xc3\xa0sicament per falangistes, va ser la n\xc3\xbamero 250 de la Wehrmacht o Ex\xc3\xa8rcit alemany, sota el comandament directe d\'Adolf Hitler. Abans de tornar cap a Espanya, les darreres setmanes de l\'any 1942, Hitler va condecorar Mu\xc3\xb1oz Grandes amb les Fulles de Roure per a la seva Creu de Cavaller de la Creu de Ferro, S\'ha especulat que aquesta distinci\xc3\xb3 li va ser atorgada, a part dels m\xc3\xa8rits militars, per motius pol\xc3\xadtics. Segons aquestes veus, Hitler, despr\xc3\xa9s de quedar decebut en veure com Franco no entrava a la guerra al costat de l\'Eix i perdre la confian\xc3\xa7a en Serrano Su\xc3\xb1er, va promoure militarment i pol\xc3\xadticament Mu\xc3\xb1oz Grandes, amb la intenci\xc3\xb3 que en tornar a Espanya, pogu\xc3\xa9s fer ombra al "General\xc3\xadsimo".\n_START_SECTION_\nA l\'ombra de Franco\n_START_PARAGRAPH_\nA l\'any seg\xc3\xbcent, ja de tornada a l\'Estat, el "Caudillo" el va nomenar cap de la seva casa militar. Aquest fet va ser interpretat per alguns com un ascens, ja que en temps de la dictadura, treballar a prop del cap de l\'Estat era vist com una promoci\xc3\xb3. Altres en canvi van entendre aquesta promoci\xc3\xb3 com un intent d\'apartar Mu\xc3\xb1oz Grandes del comandament directe sobre militars._NEWLINE_L\'any 1945 va ser nomenat capit\xc3\xa0 general de la I Regi\xc3\xb3 Militar. El 1951 va ser nomenat ministre de l\'Ex\xc3\xa8rcit i sis anys m\xc3\xa9s tard va ser ascendit a capit\xc3\xa0 general, m\xc3\xa0xima categoria dins de l\'Ex\xc3\xa8rcit espanyol. L\'any 1962 va ser el primer vicepresident del govern franquista. El seu successor seria Carrero Blanco.'